Granstøl husker godt den skjebnesvangre augustdagen i Kvelde i Vestfold for halvannet år siden.

– Vi var her inne, og hadde akkurat kommet hjem. Da banket det to hysteriske gutter på døra. De ropte at de trengte hjelp, og at «mamma ligger fastklemt under bilen», forteller Granstøl til NRK.

Sammen med de to guttene løp han til den veltede ulykkesbilen som fem – og seksåringen akkurat hadde kommet seg ut av.

– Da var det masse skrik og skrål, fordi de (guttene, journ.anm.) hadde to mindre søstre, som fremdeles satt inne bilen og hylte, forteller Granstøl.

Artikkelen fortsetter.

Dem tragiske ulykken skjedde på Kvelde i Vestfold i august 2011. Foto: Politiet i Vestfold

Fikk veltet bilen

På ulykkesstedet finner han den unge småbarnsmoren fastklemt under den tunge Mercedesen. Granstøl sier til NRK at han da bare hadde én tanke i hodet.

– At det bare var å få bilen vekk, fortest mulig. Hun hadde hele bilens tyngde over seg, sier Granstøl.

Kjetil Granstøl hadde akkurat fått operert skulderen da ulykken skjedde. Nå kan skulderen være ødelagt for livet. Foto: Ellen Borge Kristoffersen / NRK

Den unge småbarnsmoren var i ferd med å ta inn posten, da bilen med de fire barna rullet fra henne og ned en skråning. I det hun tok den igjen, veltet bilen over henne.

Mercedesen var så tung at den egentlig skal være bortimot umulig å løfte. Men sammen med sin egen sønn på 16 år klarer Granstøl å velte bilen over på riktig side.

Dessverre er det allerede for sent. Småbarnsmoren har allerede blitt klemt i hjel under tyngden av sin egen bil.



Ødela skulderen

I sitt desperate forsøk på å redde kvinnen fikk Kjetil revet opp sin nyopererte skulder på en slik måte at den trolig aldri mer kan fungere som før.

Likevel blir han avvist i sitt forsøk på å få utbetalt ulykkeserstatning, både av sitt eget forsikringsselskap – Tryg Forsikring – og av forsikringen som gjelder bilen han veltet.

Fagdirektør i Forbrukerrådet, Jorge Jensen, mener språket Forsikringsselskapene bruker kan forvirre. Foto: Vegard Quivey Flatebø / NRK

Tryg viser til at Granstøl ikke ble rammet av en såkalt «plutselig, ytre begivenhet», og at hendelsen derfor ikke dekkes av ulykkesforsikringen.

Fordi Granstøl selv tok initiativ til å forsøke å redde en annen persons liv, får han altså ingen erstatning.

– Da jeg tegnet en ulykkesforsikring, trodde jeg at jeg var dekket når det gjelder ulykker, sier Granstøl.

Mener folk blir forvirret

Saken er oversendt Finansklagenemnda, der den nå er til behandling. Tryg Forsikring ønsker derfor ikke å kommentere denne saken overfor NRK.

Ulykkesforsikringen Granstøl hadde tegnet er vanlig i Norge, forteller fagsjef i Forbrukerrådet, Jorge Jensen.

Han mener det er problematisk at folk flest og forsikringsbransjen definerer hva som regnes som en ulykke på forskjellige måter.

– Det som skjer, er at det de (forsikringsbransjen, journ.anm.) legger inn i vilkårene, ikke er det samme som vi legger inn i det. Det bidrar til at folk blir forvirret når det gjelder hva de er forsikret for, sier Jensen til NRK.

Han mener selskapene fortsatt har en vei å gå når det gjelder å kommunisere med «folk flest».

– For oss er det et poeng at forsikringsselskapene skal kunne snakke med kundene på en forståelig måte, sier Jensen.



Granstøl er ikke i tvil om at han ville gjort det samme igjen – til tross for at skulderen kan være ødelagt for livet.

– I en sånn situasjon gjør man det man kan – og litt til, uansett, sier Granstøl.

Han har heller ikke fått erstatning fra bilforsikringsselskapet til den avdøde kvinnen, Codan. Fra Codan fikk han en mindre sum penger, men dette var ikke en erstatningsutbetaling.